รัฐบาลไทย-ข่าวทำเนียบรัฐบาล-​รองนายกฯ พล.อ.ประวิตรฯ ลงใต้ ขอบคุณน้ำใจคนไทยทั่วประเทศหลั่งไหลบริจาคช่วยพี่น้องมูโน๊ะ สั่งระดมเร่งด่วนฟื้นฟูพื้นที่และช่วยเหลือด้านจิตใจ การเงิน อาชีพและการศึกษา
วันจันทร์ที่ 7 สิงหาคม 2566
​รองนายกฯ พล.อ.ประวิตรฯ ลงใต้ ขอบคุณน้ําใจคนไทยทั่วประเทศหลั่งไหลบริจาคช่วยพี่น้องมูโน๊ะ สั่งระดมเร่งด่วนฟื้นฟูพื้นที่และช่วยเหลือด้านจิตใจ การเงิน อาชีพและการศึกษา
​รองนายกฯ พล.อ.ประวิตรฯ ลงใต้ ขอบคุณน้ําใจคนไทยทั่วประเทศหลั่งไหลบริจาคช่วยพี่น้องมูโน๊ะ สั่งระดมเร่งด่วนฟื้นฟูพื้นที่และช่วยเหลือด้านจิตใจ การเงิน อาชีพและการศึกษา
วันนี้ (7 สิงหาคม 2566) เวลา 10.00 น. พลเอกประวิตร วงษ์สุวรรณ รองนายกรัฐมนตรี พร้อมด้วย รัฐมนตรีว่าการกระทรวงศึกษาธิการ รัฐมนตรีช่วยว่าการกระทรวงการคลัง รัฐมนตรีช่วยว่าการกระทรวงกลาโหม และคณะ เดินทางลงภาคใต้ พื้นที่ตําบลมูโน๊ะ อําเภอสุไหงโกลก จังหวัดนราธิวาส ตรวจดูพื้นที่เกิดเหตุ พร้อมทั้งเยี่ยมให้กําลังใจพี่น้องชาวมูโน๊ะ และเจ้าหน้าที่ทุกฝ่ายที่ให้ความช่วยเหลือประชาชน จากเหตุโกดังพลุดอกไม้ไฟระเบิดที่ผ่านมา
พลเอกประวิตร และคณะ เดินทางไปสนามกีฬามหาราช รับทราบรายงานสถานการณ์ความเสียหายและการช่วยเหลือ จากผู้ว่าราชการจังหวัดนราธิวาส อธิบดีกรมประชาสัมพันธ์ รวมทั้งผู้แทนจากกระทรวงสาธารณสุข และกระทรวงศึกษาธิการ โดยมีผู้ได้รับผลกระทบ 682 ครัวเรือน เสียชีวิต 11 ราย บาดเจ็บ 389 ราย บ้านเรือนเสียหาย 682 หลัง รร. เสียหาย 3 แห่ง โดยมีการพระราชทานความช่วยเหลือ ทั้งสิ่งของพระราชทานและโรงครัวพระราชทานต่อเนื่องมาถึงปัจจุบัน ต่อจากนั้นได้เดินทางไปยังพื้นที่เกิดเหตุตรวจเยี่ยมความคืบหน้าในการซ่อมแซมบ้านเรือนประชาชนและโรงเรียนบ้านมูโน๊ะ พร้อมทั้งเดินทางไปโรงพยาบาลสุไหงโกลก เยี่ยมและให้กําลังใจผู้ได้รับบาดเจ็บ รวมทั้งทีมแพทย์และสาธารณสุขที่ปฏิบัติงานในพื้นที่
พลเอกประวิตรได้กล่าวแสดงความเสียใจอย่างยิ่งต่อพี่น้องชาวมูโน๊ะ ที่ได้รับผลกระทบจากเหตุการณ์ระเบิดที่เกิดขึ้น ซึ่งมีผู้ได้รับบาดเจ็บและเสียชีวิตหลายราย บ้านเรือนและอาคารสถานที่ได้รับความเสียหายเป็นวงกว้าง และที่สําคัญมีผลกระทบต่อจิตใจและขวัญของพี่น้องประชาชนในพื้นที่อย่างมาก ขอเป็นกําลังใจให้กับทุกคน เพื่อก้าวผ่านความยากลําบากครั้งสําคัญนี้ไปด้วยกัน โดยยืนยันว่ารัฐบาลจะช่วยเหลือ ดูแล และไม่ทอดทิ้งกัน
พลเอกประวิตร ยังได้กําชับขอให้ทุกส่วนราชการในพื้นที่ทั้งภาครัฐ เอกชน และทหารร่วมระดมความช่วยเหลือฟื้นฟูพื้นที่ โดยเฉพาะการก่อสร้างและปรับปรุงบ้านพักอาศัยที่เสียหาย รวมทั้งระบบสาธารณูปโภคในพื้นที่ให้สามารถใช้การได้เร็วที่สุด ทั้งนี้การก่อสร้างปรับปรุงโรงดรียนมูโน๊ะ ได้สั่งการมอบหมายให้ รัฐมนตรีว่าการกระทรวงศึกษาธิการลงพื้นที่รับทราบปัญหาตั้งแต่ต้นสัปดาห์ที่ผ่านมา เพื่อปรับปรุงและก่อสร้างอาคารใหม่ทดแทนอาคารเดิมที่เสียหาย ซึ่งทราบว่ามีภาคเอกชนร่วมสนับสนุนสร้างอาคารใหม่ให้กับเด็กเล็กที่กําลังจะเปิดเทอมในเร็ววันนี้ และให้ติดตามเยียวยาครูและนักเรียนที่ได้รับผลกระทบ โดยให้เร่งซ่อมแซมบ้านครูและนักเรียนที่เสียหายจํานวน 120 หลัง และบาลัยจํานวน 2 หลัง รวมถึงจัดหาอุปกรณ์การเรียนการสอนที่เสียหาย เพื่อให้สถานศึกษาสามารถกลับมาเปิดได้โดยเร็ว ทั้งนี้ ขอให้กระทรวงสาธารณสุขให้ความสําคัญในการเข้าไปเยียวยาผลกระทบด้านจิตใจกับผู้ได้รับผลกระทบอย่างทั่วถึงและต่อเนื่อง
สําหรับการฟื้นฟูที่พักอาศัยและพัฒนาอาชีพ ได้กําชับรัฐมนตรีว่าการที่เกี่ยวข้อง ร่วมระดมธนาคาร สถาบันการเงินของรัฐ และบรรษัทประกันสินเชื่ออุตสาหกรรมขนาดย่อม (บสย.) เข้ามาให้การช่วยเหลือด้านเงินทุน โดยปราศจากดอกเบี้ย โดยให้ ศอ.บต.ประสานกระทรวงการคลังจัดหามาตรการด้านการเงินและการคลังเป็นกรณีพิเศษ เพื่อช่วยเหลือประชาชน เช่น การพักชําระหนี้จากความเดือดร้อนที่เกิดขึ้น โดยเตรียมเสนอ ครม. ต่อไป
พลเอกประวิตรยังได้กล่าวขอบคุณน้ําใจคนไทยทั่วประเทศ ที่ร่วมหลั่งไหลบริจาคเงินกว่า 23.24 ล้านบาท และให้ความช่วยเหลืออื่นๆ มาอย่างไม่ขาดสายผ่านจังหวัด โดยย้ําขอให้ผู้ว่าราชการจังหวัดนราธิวาส ร่วมกับหน่วยงานที่เกี่ยวข้อง เร่งนําเงินดังกล่าวใช้ให้ตรงกับวัตถุประสงค์ของผู้บริจาคด้วยความรวดเร็ว ทั่วถึง เป็นธรรม และโปร่งใส พร้อมทั้งขอขอบคุณ และเป็นกําลังใจให้เจ้าหน้าที่รัฐจากทุกหน่วยงาน รวมทั้งอาสาสมัคร และภาคเอกชน ที่ร่วมกันเร่งให้ความช่วยเหลือเยียวยาพี่น้องชาวมูโน๊ะ ที่ได้รับผลกระทบหลังจากเกิดเหตุการณ์ต่อเนื่องมา โดยขอให้กรมประชาสัมพันธ์ ให้ความสําคัญและคงความต่อเนื่องในการสร้างความเข้าใจในภาวะวิกฤตกับประชาชนในพื้นที่อย่างต่อเนื่อง
ทั้งนี้ พลเอกประวิตร ได้ย้ํากับ มท. ตํารวจ และหน่วยงานที่เกี่ยวข้อง ขอให้ถอดบทเรียนจากเหตุการณ์ระเบิดที่เกิดขึ้น โดยจะต้องไม่มีเหตุการณ์ดังกล่าวเกิดขึ้นอีกในทุกพื้นที่ทั่วประเทศ ซึ่งถือเป็นความเสียหายที่ไม่อาจยอมรับได้ และจะต้องมีผู้รับผิดชอบ โดยขอให้สอบลึกเชื่อมโยงกับทุกหน่วยงานและเจ้าหน้าที่รัฐ ที่ละเลยหน้าที่หรือแสวงประโยชน์อันมิชอบอย่างจริงจัง เพื่อมิให้เป็นเยี่ยงอย่างและสร้างความสูญเสียเช่นที่เกิดขึ้น